ฟินันซ่าดึง‘วรภัค’ร่วมหุ้นลุยธุรกิจ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ตั้งเป้าเจาะกลุ่มลูกค้าบิ๊กแคป  เผยธุรกิจ20รายจ่อระดมทุน 
โพสต์ทูเดย์ — “วรภัค” ย้ายมาคุม บล.ฟินันซ่า ลุยงานวาณิชธนกิจ เน้นบิ๊กแคปเกิน 500 ล้านเหรียญสหรัฐ มีในมือ 1520 ราย เล็งระดมทุน
นายวรภัค ธันยาวงศ์ ประธานและประธานเจ้าหน้าที่บริหาร บริษัทหลักทรัพย์ ฟินันซ่า เปิดเผยว่า ได้เข้ามารับตำแหน่งดังกล่าวมีผลตั้งแต่วันที่ 15 พ.ย.ที่ผ่านมา และไม่เพียงแต่จะเป็นผู้บริหารแต่เข้าร่วมในฐานะหุ้นส่วนทางธุรกิจ ในอนาคตหากสามารถร่วมงานได้อย่างลงตัวมีโอกาสจะเข้ามาถือหุ้น แต่ยังไม่ได้สรุปรายละเอียดถึงการถือหุ้นว่าจะเป็นการถือในส่วนของ บล.ฟินันซ่า หรือบริษัท ฟินันซ่า 
บล.ฟินันซ่าจะเน้นในการทำธุรกิจวาณิชธนกิจ ทั้งในฝั่งเป็นที่ปรึกษาให้กับผู้ระดมทุนและฝั่งต้องการลงทุนเจาะกลุ่มบริษัทขนาด กลางและใหญ่ ซึ่งปัจจุบันมีฐานลูกค้าอยู่ 30 กลุ่ม เช่น กลุ่ม ปตท. บริษัท บ้านปู (BANPU) กลุ่มปูนซีเมนต์ ในส่วนของผู้ระดมทุนนั้นระยะแรกจะมุ่งเน้นไปยังบริษัทขนาดใหญ่ หรือมีมูลค่าตลาดรวม (มาร์เก็ตแคป) 500 ล้านเหรียญสหรัฐ หรือ 1.5 หมื่นล้านบาทขึ้นไป ซึ่งปัจจุบันมีอยู่จำนวน 1520 ราย 
“ดัชนีหุ้นปรับตัวเพิ่มขึ้นแตะระดับ 1,000 จุด ทำให้ลูกค้าหลายรายกล้าขึ้น มีแหล่งลงทุนให้เลือกมากขึ้น นอกเหนือจากกู้แบงก์และออกหุ้นกู้ โดยสภาพแวดล้อมเอื้อให้ลูกค้าระดมทุนเพื่อไปขยายกิจการหรือซื้อกิจการเพิ่มทั้งในและต่างประเทศ ทำให้เกิดโอกาสในธุรกิจวาณิชธนกิจมากพอสมควร แต่สิ่งที่กังวลเพียงอย่างเดียวคือการเมืองเท่านั้น”
สำหรับงานที่ปรึกษาในฝั่งของผู้ลงทุนนั้น จะเป็นการขายข้ามผลิตภัณฑ์กับบริษัทหลักทรัพย์จัดการกองทุนฟินันซ่า ซึ่งมีสินทรัพย์ภายใต้การบริหาร (เอยูเอ็ม) 3 หมื่น ล้านบาท ในจำนวนนี้มีการบริหารความมั่งคั่งให้กับลูกค้าจำนวน 20% ของเอยูเอ็มทั้งหมด โดยบริษัทคาด ว่าเอยูเอ็มในปี 2554 จะขยายตัว 50% ต่อเนื่องจากปีที่ผ่านมา ทำให้เพิ่มขึ้นเป็น 44.5 หมื่นล้านบาท 
นายวราห์ สุจริตกุล กรรมการ บริษัท ฟินันซ่า (FNS) กล่าวว่า สำหรับแนวโน้มผลการดำเนินงานของกลุ่มบริษัท ฟินันซ่า ในปีนี้ ประเมินว่าจะสามารถพลิกกลับมาเป็นกำไรได้เล็กน้อยหรืออาจจะทรงตัวจากปีก่อนที่ขาดทุนกว่า 600 ล้านบาท เพราะขาดทุนมาจากบริษัทเงินทุนฟินันซ่า
อย่างไรก็ตาม หลังจากที่ได้คืนใบอนุญาตในการประกอบธุรกิจ (ไลเซนส์) ไปตั้งแต่วันที่ 25 ธ.ค. 2552 พร้อมทั้งปรับโครงสร้างการทำธุรกิจใหม่แล้ว เชื่อว่าธุรกิจจะสามารถพลิกกลับมาเป็นกำไรในปีนี้